## Pravilnik o mjerama za suzbijanje i iskorjenjivanje infekciozne anemije kopitara

### NN 122/1999 (23.11.1999.), Pravilnik o mjerama za suzbijanje i iskorjenjivanje infekciozne anemije kopitara

# MINISTARSTVO POLJOPRIVREDE I ŠUMARSTVA

Na temelju članka 41. stavka 5. Zakona o veterinarstvu
(»Narodne novine«, broj 70/97.), ministar poljoprivrede
i šumarstva donosi

## PRAVILNIK

### O MJERAMA ZA SUZBIJANJE I ISKORJENJIVANJE INFEKCIOZNE ANEMIJE KOPITARA

Članak 1.

Ovim se Pravilnikom propisuju mjere za suzbijanje i iskorjenjivanje
infekciozne anemije kopitara.

Članak 2.

Oboljelima od infekciozne anemije kopitara smatraju se kopitari
kod kojih je serološka pretraga uzoraka krvi gel-difuzijskim
precipitinskim testom (Coggins test) dala pozitivnu reakciju.

Članak 3.

Kopitari iz članka 2. ovoga Pravilnika moraju se označiti
tako da im se na prednje lijevo kopito paljenim žigom utisne
oznaka u obliku velikog slova »S«, veličine 8
cm.

Članak 4.

Sumnjivim na infekcioznu anemiju kopitara smatraju se kopitari
koji su u prethodna tri mjeseca bili u direktnom ili indirektnom
dodiru s kopitarima zaraženim tom bolešću.

Kopitari sumnjivi na oboljenje moraju biti podvrgnuti dijagnostičkoj
pretrazi iz članka 2. ovoga Pravilnika, tako da se uzorci
njihove krvi pretraže dva puta u razmaku od tri mjeseca.

Smatra se da na oboljenje sumnjivi kopitari nisu zaraženi
ako je, nakon druge pretrage iz stavka 2. ovoga članka,
rezultat serološke pretrage negativan.

Članak 5.

Radi provođenja zakonskih mjera sprječavanja, suzbijanja
i iskorjenjivanja infekciozne anemije kopitara mora se pretražiti:

1. krv svih kopitara s područja Republike Hrvatske, najmanje
jednom u pet godina,

2. krv kopitara u priplodnim ergelama, športskim ergelama,
pastuharnicama, šumskim i drugim radilištima u sastavu
hrvatske vojske, jednom godišnje,

3. krv kopitara u svim gojidbama s više od 10 konja, jednom
godišnje, a najkasnije do 31. listopada,

4. krv kopitara kada se kupljena životinja uvodi na gospodarstvo /
u objekt,

5. krv kopitara u zavodima koji proizvode biološke preparate
i sjeme za umjetnu oplodnju, dva puta godišnje,

6. krv pastuha prije licenciranja i nakon toga svake godine,

7. krv kopitara prije dovođenja kopitara na hipodrome, sajmove,
izložbe, smotre, športska natjecanja i druge javne priredbe,
te opasivanja u drugim ergelama,

8. krv kopitara prije stavljanja kopitara u promet (prodaja ili
otuđenje na neki drugi način).

Potvrda o obavljenoj pretrazi na infekcioznu anemiju kopitara
iz stavka 1. ovoga članka ne smije biti starija od 30 dana.

Članak 6.

Radi suzbijanja infekciozne anemije kopitara, kopitari u kojih
je utvrđena serološki pozitivna reakcija pri ispitivanju
uzoraka krvi moraju se:

1. odmah eutanazirati i neškodljivo ukloniti pri pojavi kliničkih
znakova bolesti;

2. ukloniti klanjem, ako nema pojave kliničkih znakova
bolesti.

Članak 7.

Klanje zaraženih kopitara iz članka 6. točka
2. ovog Pravilnika dopušta se samo u klaonicama koje odredi
nadležni veterinarski inspektor.

Članak 8.

Kad se utvrdi postojanje infekciozne anemije kopitara ili pri
postavljanju sumnje na infekcioznu anemiju kopitara u zaraženom
i na zarazu sumnjivom dvorištu moraju se narediti ove mjere:

1. izdvajanje oboljelih i na bolest sumnjivih kopitara,

2. popis i označavanje oboljelih kopitara,

3. zabrana ili ograničenje kretanja oboljelih i na bolest
sumnjivih kopitara,

4. zabrana izdavanja svjedodžbi o zdravstvenom stanju i podrijetlu
životinje osim u slučaju iz čl. 6. točka
2. ovoga Pravilnika,

5. eutanaziju ili klanje kopitara iz članka 6. točke
2. ovoga Pravilnika, a prema potrebi i njihovo posebno označavanje,

6. dezinfekcija i dezinsekcija predmeta, opreme, objekata, prijevoznih
sredstava, te drugih mjesta, područja i površina na
kojima je boravila zaražena ili na zarazu sumnjiva životinja,

7. redovito suzbijanje prijenosnika zarazne bolesti,

8. osiguranje i održavanje higijenskih uvjeta u objektima
za uzgoj životinja,

9. individualni postupak s kopitarima pri liječenju i poduzimanju
drugih stručnih zahvata, u skladu s načelima asepse
i antisepse.

Članak 9.

Smatra se da je infekciozna anemija kopitara prestala kada od
eutanazije, klanja ili uginuća posljednjega oboljelog kopitara
i završne dezinfekcije protekne najmanje tri mjeseca, a svi
ostali konji iz stada su, nakon podvrgavanja pretrazi (Coggins
test) 2 puta u razmaku 3 mjeseca, serološki negativni.

Članak 10.

Na dan stupanja na snagu ovog Pravilnika prestaje važiti
Pravilnik o mjerama za suzbijanje i iskorjenjivanje infekciozne
anemije kopitara (»Narodne novine«, br. 67/91.).

Članak 11.

Ovaj Pravilnik stupa na snagu osmog dana od dana objave u »Narodnim
novinama«.

Klasa: 322-01/99-01/81
Urbroj: 525-01-99-01
Zagreb, 16. studenoga 1999.

Ministar
poljoprivrede i šumarstva
**mr. sc. Ivan Ðurkić,** v. r.

Pravilnik, NN 122/1999-1960